Dansk Folkeparti ønsker et muslimstop, hvor det heller ikke skal være muligt for virksomheder at rekruttere højtuddannede fra muslimske lande

Beboere i 53 lande verden over med et muslimsk flertal skal ikke længere kunne bo i Danmark.

Det foreslår DF's næstformand Søren Espersen med et debatindlæg i dagens Berlingske. Espersen har dog ikke villet uddybe indlægget overfor Ekstra Bladet, og han henviser i stedet til DF's udlændingeordfører Martin Henriksen.

Ekstra Bladet ringede derfor til Martin Henriksen for at få muslimstoppet uddybet.

- Vi ønsker et asylstop, så man afviser folk ved grænsen, og det gælder alle lande. Vi har også allerede gjort det vanskeligere at komme og arbejde i Danmark, og der vil vi gerne gøre det endnu vanskeligere, siger Martin Henriksen til Ekstra Bladet.

- Dansk erhvervsliv er jo ligeglad med, hvilke kulturer, som kommer til Danmark. De tænker på bundlinjen. Vi har et hensyn til landet som helhed.

- Skal det også være umuligt at få en højtuddannet iraner eller indoneser til Danmark for eksempelvis Novo Nordisk?

- Det skal som udgangspunkt ikke kunne lade sig gøre.

- En dansk virksomhed skal først søge arbejdskraft i Danmark. Kan det ikke lade sig gøre, så må man søge i andre EU-lande. Kan det ikke lade sig gøre, så andre vestlige lande såsom USA, Canada og Australien. Kan det heller ikke lade sig gøre, så kan man søge om lov til at få ikke-vestlige til landet, hvor man skal dokumentere, at man ikke har kunnet finde arbejdskraften i andre lande.

Se også: DF-profil vil indføre stop for muslimer i Danmark

Der er forskel på folk

- Er det ikke diskriminerende overfor muslimer?

- Vi vil stoppe muslimsk indvandring til Danmark, fordi vi mener, at der er forskel på folk. Kultur gør en forskel, og derfor vil vi forskelsbehandle, som vel er diskrimination.

- Hvad så med en kristen fra Indonesien. Skal han så også afvises?

- Ja, så ville vedkommende også blive ramt. Man kan opstille en række kriterier, så det rent faktisk kun er muslimske lande, som det gælder, men inden for de enkelte lande, må det gælde alle. Det er svært at indrette det lovteknisk, og det er en pris, som vi er villige til at betale.

Se også: LA: Ingen mening i at straffe muslimer kollektivt

- Hvad med turister fra muslimske lande som for eksempel Pakistan eller Indonesien?

- Hvis en indoneser ønsker at arbejde i Danmark, så nej, men vores forslag handler ikke om turister. Vi har ikke noget imod turister, som kommer ind, lægger penge og tager hjem.

Se på turister

- Espersens argument er, at man godt må diskriminere af hensyn til Danmarks sikkerhed. Men hvis terrorister kan komme ind i landet som turister, hvor ligger sikkerheden så?

- Hvis der er risiko for terror, så får de afslag på turistvisum.

- Det er jo svært at vurdere. Terrorister gør vel alt, hvad de kan, for at camouflere deres hensigt, så det kan man vel ikke lige spotte?

- Nej, men vi vil gerne se på, om man kan stramme den procedure op for tildeling af turistvisum.

Se også: Espersen lukker ned: Nægter at forsvare muslim-stop

- Skal folk fra Tyrkiet så ikke have mulighed for at tage på ferie i Danmark og besøge familie?

- Jeg synes, det ville være fint, hvis vi gjorde det endnu vanskeligere.

- Der vil stadig være mulighed for, at en turist kan komme til Danmark fra Saudi Arabien, Bahrain, Dubai, Qatar og hvad ved jeg. Turister er ikke forment adgang.

- Ekstremisme opstår særligt i parallelsamfund, så jo flere der kommer og bosætter sig i Danmark, jo større er risikoen for kriminalitet og terror.

Et menukort

- Nogle af gerningsmændene i Frankrig er jo ikke vokset op i Frankrig, men derimod rejst dertil.

- Derfor skal vi have bedre kontrol ved vores grænser, og det her forslag er en del af vores menukort af flere ting, som vi mener, skal sættes i værk.

- Hvad så med alle dem, som flygter fra IS i Syrien. Skal vi ikke hjælpe dem?

- Det er en misforståelse, at Islamisk Stat jagter dem op igennem Europa. Når folk kommer til den dansk tyske grænse, så tvivler jeg stærkt på, at IS ånder dem i nakken, så vi kan godt vende dem om, siger Martin Henriksen.

Se også: Muslim-stop: Nu er Trump og Espersen enige